CELEX: 32020R2226
Language: et
Date: 2020-12-23 00:00:00
Title: Euroopa Parlamendi ja nõukogu määrus (EL) 2020/2226, 23. detsember 2020, teatavate lennundusohutuse aspektide kohta seoses Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus sätestatud üleminekuperioodi lõppemisega (EMPs kohaldatav tekst)

28.12.2020   
               
               
                  ET
               
               
                  Euroopa Liidu Teataja
               
               
                  L 437/97
               
            
         EUROOPA PARLAMENDI JA NÕUKOGU MÄÄRUS (EL) 2020/2226,
         23. detsember 2020,
         teatavate lennundusohutuse aspektide kohta seoses Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus sätestatud üleminekuperioodi lõppemisega
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 100 lõiget 2,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         pärast konsulteerimist Euroopa Majandus- ja Sotsiaalkomiteega,
         pärast konsulteerimist Regioonide Komiteega,
         toimides seadusandliku tavamenetluse kohaselt (1)
         
         ning arvestades järgmist:
         
                     (1)
                  
                  
                     Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu (2) (edaspidi „väljaastumisleping“) sõlmis liit nõukogu otsusega (EL) 2020/135 (3) ning see jõustus 1. veebruaril 2020. Väljaastumislepingu artiklis 126 sätestatud üleminekuperiood (edaspidi „üleminekuperiood“), mille jooksul kohaldatakse vastavalt väljaastumislepingu artiklile 127 Suurbritannia ja Põhja-Iiri Ühendkuningriigi (Ühendkuningriik) suhtes ja Ühendkuningriigis jätkuvalt liidu õigust, lõpeb 31. detsembril 2020.
                  
               
                     (2)
                  
                  
                     Euroopa Parlamendi ja nõukogu määruse (EL) 2018/1139 (4) põhieesmärk on saavutada ja säilitada liidus lennundusohutuse kõrge ja ühtlane tase. Selleks on kehtestatud erinevate lennutegevuste jaoks sertifikaatide süsteem, et saavutada vajalik ohutustase ning võimaldada vajalike kontrollide tegemist ja väljastatud sertifikaatide vastastikust tunnustamist.
                  
               
                     (3)
                  
                  
                     Lennundusohutuse valdkonnas saavad paljud sidusrühmad erinevate meetmete abil tegeleda üleminekuperioodi lõppemise tagajärgedega, mis avaldavad mõju sertifikaatidele ja heakskiitmisele, kui puudub liidu ja Ühendkuningriigi vahelisi uusi lennundusohutusalaseid suhteid reguleeriv leping. Need meetmed hõlmavad sertifikaadi taotlemist ühe liikmesriigi tsiviillennundusametilt ja enne üleminekuperioodi lõppemist Euroopa Liidu Lennundusohutusameti (edaspidi „amet“) välja antava sellise sertifikaadi taotlemist, mis jõustub üleminekuperioodi lõppemisele järgneval päeval.
                  
               
                     (4)
                  
                  
                     Mõne sertifikaadi puhul on siiski vaja kehtestada erimeetmed üleminekuperioodi lõppemise tagajärgedega tegelemiseks. Eelkõige kehtib see projekteerimissertifikaatide kohta, mille amet on välja andnud enne üleminekuperioodi lõppemist projekteerimisorganisatsioonidele, kelle peamine tegevuskoht on Ühendkuningriigis, või mille on välja andnud sellised ameti poolt heakskiidetud projekteerimisorganisatsioonid. Kuni selle kuupäevani täitis amet Ühendkuningriigi nimel rahvusvahelise tsiviillennunduse konventsiooni ja selle lisade kohaseid projekteerimisriigi funktsioone ja ülesandeid, mis on ette nähtud määruse (EL) 2018/1139 artikli 77 lõikes 1. Pärast üleminekuperiood lõppemist võtab Ühendkuningriigi projekteerimisriigi funktsioonid ja ülesanded enda peale Ühendkuningriigi tsiviillennundusamet. Selle muudatuse tegemiseks on Ühendkuningriik vastu võtnud õigusaktid, mille alusel käsitatakse enne üleminekuperioodi välja antud projekteerimissertifikaate alates üleminekuperioodi lõppemisest Ühendkuningriigi õiguse kohaselt välja antuna.
                  
               
                     (5)
                  
                  
                     Liidu erimeetmeid on vaja selleks, et tagada liidus registreeritud õhusõidukite puhul kõnealuste projekteerimissertifikaatidega hõlmatud projektide jätkuv vastavus määrusega (EL) 2018/1139 reguleeritud projekteerimissertifikaatidele. Erimeetmed peaksid võimaldama asjaomastel õhusõiduki käitajatel jätkata kõnealuste toodete kasutamist. Seetõttu on vaja sätestada, et ametit või kui see on kohane, tema poolt heaks kiidetud projekteerimisorganisatsioone, käsitatakse kõnealuseid projekte hõlmavate projekteerimissertifikaatide väljaandjatena alates üleminekuperioodi lõppemisele järgnevast päevast. Määruses (EL) 2018/1139 ja asjaomastes komisjoni õigusaktides nähakse ette sellised projekteerimissertifikaadid, mille väljaandmise aluseks on asjaoliu, et asjaomane õhusõiduk on registreeritud teatavas liikmesriigis, kuigi projekteerimisriik on kolmas riik.
                  
               
                     (6)
                  
                  
                     On vaja selgitada, et kõnealuste projekteerimissertifikaatide suhtes kehtivad õigusnormid, mis on sätestatud määruses (EL) 2018/1139 ning Euroopa Parlamendi ja nõukogu määruse (EÜ) nr 216/2008 (5) alusel vastu võetud asjakohastes rakendusaktides ja delegeeritud õigusaktides, eelkõige need õigusnormid, mida kohaldatakse projektide sertifitseerimise ja jätkuvat lennukõlblikkust käsitleva kohustusliku teabe suhtes.
                  
               
                     (7)
                  
                  
                     Üleminekuperioodi lõppemisega seotud olukorra kiireloomulisuse tõttu peetakse asjakohaseks teha erand kaheksa nädala pikkusest tähtajast, millele on osutatud Euroopa Liidu lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.
                  
               
                     (8)
                  
                  
                     Kuna käesoleva määruse eesmärki, milleks on säilitada liidus lennundusohutuse kõrge ja ühtlane tase, ei suuda liikmesriigid piisavalt saavutada, küll aga saab neid kavandatava meetme ulatuse ja toime tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
                  
               
                     (9)
                  
                  
                     Käesolev määrus peaksd jõustuma võimalikult kiiresti ja neid tuleks kohaldada alates üleminekuperioodi lõppemisele järgnevast päevast, välja arvatud juhul, kui Euroopa Liidu ja Ühendkuningriigi vaheline tsiviillennundusohutust reguleeriv leping, mis on seotud käesolevas määruses reguleeritud projekteerimissertifikaatidega, on selleks kuupäevaks jõustunud või seda onajutiselt kohaldama asutud,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese ja kohaldamisala
            
               1.   Käesoleva määrusega kehtestatakse üleminekuperioodi lõppemist silmas pidades erisätted teatavate lennundusohutussertifikaatide kohta, mis on määruse (EÜ) nr 216/2008 või (EL) 2018/1139 alusel välja antud füüsilistele ja juriidilistele isikutele, kelle peamine tegevuskoht on Ühendkuningriigis.
            
            
               2.   Käesolevat määrust kohaldatakse selliste lisas loetletud projekteerimissertifikaatide suhtes, mis kehtivad käesoleva määruse kohaldamise kuupäevale eelneval päeval, ja mille amet on välja andnud füüsilistele või juriidilistele isikutele, kelle peamine tegevuskoht on Ühendkuningriigis, või projekteerimisorganisatsioonile, kelle peamine tegevuskoht on Ühendkuningriigis.
            
            
               3.   Käesolevat määrust kohaldatakse üksnes liidus registreeritud õhusõiduki suhtes.
            
         
         
            Artikkel 2
            Mõisted
            Käesoleva määruse kohaldamisel kasutatakse määruses (EL) 2018/1139 ning kõnealuse määruse ja määruse (EÜ) nr 216/2008 alusel vastu võetud delegeeritud aktides ja rakendusaktides sätestatud mõisteid.
         
         
            Artikkel 3
            Sertifikaatide kehtivus
            Artikli 1 lõikes 2 osutatud projekteerimissertifikaate käsitatakse alates artikli 5 lõikes 2 osutatud kuupäevast välja antuna:
            
                        1)
                     
                     
                        ameti poolt, kui tegemist on artikli 1 lõikes 2 osutatud sertifikaatidega, mille on välja andnud amet;
                     
                  
                        2)
                     
                     
                        ameti poolt heaks kiidetud organisatsiooni poolt, kui tegemist on artikli 1 lõikes 2 osutatud sertifikaatidega, mille on välja andnud ameti poolt heaks kiidetud projekteerimisorganisatsioon.
                     
                  
         
            Artikkel 4
            Artikliga 3 reguleeritud sertifikaatidega seotud õigusnormid ja kohustused
            
               1.   Käesoleva määruse artikliga 3 reguleeritud sertifikaatide suhtes kehtivad õigusnormid, mida kohaldatakse nende suhtes vastavalt määrusele (EL) 2018/1139 ning nimetatud määruse või määruse (EÜ) nr 216/2008 alusel vastu võetud asjakohastele rakendusaktidele ja delegeeritud õigusaktidele, eelkõige komisjoni määrusele (EL) nr 748/2012 (6).
            
            
               2.   Ametil on määrusega (EL) 2018/1139 ning nimetatud määruse või määruse (EÜ) nr 216/2008 alusel vastu võetud rakendusaktide ja delegeeritud õigusaktidega antud volitused selliste üksuste suhtes, kelle peamine tegevuskoht on kolmandas riigis.
            
         
         
            Artikkel 5
            Jõustumine ja kohaldamine
            
               1.   Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               2.   Käesolevat määrust kohaldatakse alates sellele päevale järgnevast päevast, mil väljaastumislepingu artiklite 126 ja 127 kohaselt lõpeb liidu õiguse kohaldamine Ühendkuningriigi suhtes.
            
            
               3.   Käesolevat määrust ei kohaldata, kui on jõustunud liidu ja Ühendkuningriigi vaheline tsiviillennundusohutust reguleeriv leping, mis on seotud käesoleva määruse artikli 1 lõikes 2 osutatud projekteerimissertifikaatidega, või kui nimetatud lepingut on asutud hiljemalt käesoleva artikli lõikes 2 osutatud kuupäevast ajutiselt kohaldama.
            
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. detsember 2020
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel
               
               
                  president
               
               M. ROTH
            
         
         
            (1)  Euroopa Parlamendi 18. detsembri 2020. aasta seisukoht (Euroopa Liidu Teatajas seni avaldamata) ja nõukogu 22. detsembri 2020. aasta otsus.
         
            (2)  ELT L 29, 31.1.2020, lk 7.
         
            (3)  Nõukogu 30. jaanuari 2020. aasta otsus (EL) 2020/135 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu sõlmimise kohta (ELT L 29, 31.1.2020, lk 1).
         
            (4)  Euroopa Parlamendi ja nõukogu 4. juuli 2018. aasta määrus (EL) 2018/1139, mis käsitleb tsiviillennunduse valdkonna ühisnorme ja millega luuakse Euroopa Liidu Lennundusohutusamet ning millega muudetakse Euroopa Parlamendi ja nõukogu määrusi (EÜ) nr 2111/2005, (EÜ) nr 1008/2008, (EL) nr 996/2010, (EL) nr 376/2014 ja Euroopa Parlamendi ja nõukogu direktiive 2014/30/EL ning 2014/53/EL ning tunnistatakse kehtetuks Euroopa Parlamendi ja nõukogu määrused (EÜ) nr 552/2004 ja (EÜ) nr 216/2008 ning nõukogu määrus (EMÜ) nr 3922/91 (ELT L 212, 22.8.2018, lk 1).
         
            (5)  Euroopa Parlamendi ja nõukogu 20. veebruari 2008. aasta määrus (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ (ELT L 79, 19.3.2008, lk 1).
         
            (6)  Komisjoni 3. augusti 2012. aasta määrus (EL) nr 748/2012, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad (ELT L 224, 21.8.2012, lk 1).
      
      
         
            LISA
            
               ARTIKLIS 1 OSUTATUD SERTIFIKAATIDE LOEND
            
            
                     
                        1.
                     
                     
                        Komisjoni määrus (EL) nr 748/2012, (1) I lisa, osa 21, jagu A, alajagu B (tüübisertifikaadid ja piiratud tüübisertifikaadid)
                     
                  
                     
                        2.
                     
                     
                        Komisjoni määrus (EL) nr 748/2012, I lisa, osa 21, jagu A, alajagu D (Muudatused tüübisertifikaatides ja piiratud tüübisertifikaatides)
                     
                  
                     
                        3.
                     
                     
                        Komisjoni määrus (EL) nr 748/2012, I lisa, osa 21, jagu A, alajagu E (Täiendavad tüübisertifikaadid)
                     
                  
                     
                        4.
                     
                     
                        Komisjoni määrus (EL) nr 748/2012, I lisa, osa 21, jagu A, alajagu M (Remonditööd)
                     
                  
                     
                        5.
                     
                     
                        Komisjoni määrus (EL) nr 748/2012, I lisa, osa 21, jagu A, alajagu O (Euroopa tehnilistele normatiividele vastavad load)
                     
                  
                     
                        6.
                     
                     
                        Komisjoni määrus (EL) nr 748/2012, I lisa, osa 21, jagu A, alajagu J (Projekteerimisorganisatsiooni sertifikaat)
                     
                  
               (1)  Komisjoni 3. augusti 2012. aasta määrus (EL) nr 748/2012, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad (ELT L 224, 21.8.2012, lk 1).